Salget kritiseres for at være dårligt forberedt og at have kostet skatteyderne dyrt. Tirsdag skal ministeren forholde sig til kritikken.

Forventningen var et overskud på mellem 0 og 285 millioner kroner, men i stedet endte det med et underskud på 279 millioner kroner.

Salget af Statens Serum Instituts vaccineproduktion til en saudiarabisk modervirksomhed har fået hård kritik for at være et mønstereksempel på, hvordan en virksomhed ikke skal sælges.

På Christiansborg er flere partier utilfredse med salget, og tirsdag skal sundhedsminister Ellen Trane Nørby forholde sig til kritikken. Det sker på et samråd i Folketingets Sundheds- og Ældreudvalg.

Her kan du få overblik over, hvorfor salget af Statens Serum Instituts vaccineproduktion er stærkt omdiskuteret.

- En lærebog i, hvordan man ikke skal sælge en virksomhed

I slutningen af januar udtrykte Statsrevisorerne hård kritik af salget til det saudiarabiske konglomerat (en modervirksomhed, der driver mindst to eller flere forskelligartede virksomheder, red.) Aljomaih Group. Det skete på baggrund af en rapport fra Rigsrevisionen.

Handlen fandt sted i juni 2016, men havde været undervejs i flere år, fordi vaccineproduktionen gav underskud.

Salgsprisen for vaccineenheden, der blandt andet har ansvar for det danske beredskab mod smitsomme sygdomme, lød på 15 millioner kroner.

Men ifølge Statsrevisorerne betød Sundheds- og Ældreministeriets "langsommelige gennemførelse af salget”, at staten endte med et underskud på 279 millioner kroner (inklusiv huslejerabat og rådgivningsomkostninger). Altså langt fra forventningen om et overskud på mellem nul og 285 millioner kroner.

- Det har været helt usædvanlig dårlig forberedelse. Det er jo en lærebog i, hvordan man ikke skal sælge en virksomhed eller dele af en virksomhed, sagde statsrevisor Peder Larsen i januar til TV 2.

- Det ligner meget sagen omkring Ask og Urd, hvor man skulle have haft et overskud på 750 millioner ved at sælge de to moderne færger – og erstatte dem med to lidt gamle færger – det blev et underskud på cirka 750 millioner kroner. Altså det dobbelte i negativ retning, uddybede han.

Statsrevisorerne kritiserer Sundheds- og Ældreministeriets salg af statens vaccineproduktion. Det er et eksempel på, hvordan det ikke skal gøres, lyder det fra statsrevisor

De samlede udgifter forbundet med salget udgør ifølge Rigsrevisionen mellem cirka 1,3 milliarder kroner og 1,8 milliarder kroner.

Statsrevisorerne: Derfor er det gået galt

Statsrevisorerne oplistede tre forhold, der "bidrog til at forlænge processen, forringe ministeriets forhandlingsposition og forringe salgsprisen":

Der blev ikke i forberedelsesfasen udarbejdet en forretningsplan, der var tilstrækkeligt underbygget til, at den kunne danne grundlag for bydernes vurderinger af vaccineproduktionen.

Der blev ikke i salgsprocessen udarbejdet en plan for it-adskillelsen mellem de aktiviteter, som skulle blive i Statens Serum Institut, og de frasolgte aktiviteter.

Der blev ikke indgået fastholdelsesaftaler med kernepersonale, som kunne give personalet incitament til at bidrage konstruktivt til forløbet hele vejen til afslutning.

Kontroversiel køber

Ekstra Bladet beskrev i februar 2017, at de nye ejere af Statens Serum Instituts vaccineproduktion har tråde til den omdiskuterede organisation Det Muslimske Broderskab, som er fortaler for sharia-lovgivning.

Aljomaih Group, der har købt Statens Serum Instituts vaccineproduktion, ejes af det magtfulde saudiarabiske familiedynasti Aljomaih.

Samme familiedynasti er ifølge Ekstra Bladet medejer af sharia-investeringsbanken Arcapita, der tidligere har doneret penge til organisationen Det Muslimske Broderskab.

Sundhedsminister Ellen Trane Nørby (V) har tidligere sagt til Ekstra Bladet, at hun ikke var klar over forbindelsen til Det Muslimske Broderskab, og at salget blev påbegyndt under Helle Thorning-Schmidts regeringstid.

Statsrevisorerne har i sin kritik ikke forholdt sig den saudiarabiske køber, men udelukkende kigget på salgsprocessen.

Ministeriet uenig i kritikken

Da Statsrevisorerne i januar kritiserede salget, reagerede Sundheds- og Ældreministeriet hurtigt ved at erklære sig meget uenig. Blandet andet fordi ministeriet ikke kunne genkende de tal, Rigsrevisionen i sin rapport nåede frem til.

Ministeriet bemærkede, at "fokus i salgsprocessen" har været at "minimere statens omkostninger til en underskudsgivende virksomhed samt at bevare de 600 arbejdspladser":

- Hermed var det eneste relevante scenarie at forsøge at sælge den underskudsgivende virksomhed. Også en nedlukning, der kunne tage flere år, ville være omkostningstung, lød det i en pressemeddelelse fra Sundheds- og Ældreministeriet.

Ministeriet hæftede sig også ved, at den nuværende sundhedsminister, Ellen Trane Nørby (V), først tiltrådte efter salget.

- Det har kostet skatteyderne rigtig dyrt

Det er kun SF, Enhedslisten og Alternativet, der står uden for salgsaftalen, og det er de to førstnævnte partier, der har kaldt sundhedsministeren i samråd tirsdag.

Enhedslistens sundhedsordfører, Stine Brix, kalder det meget usædvanligt, at Sundheds- og Ældreministeriet ikke tager kritikken fra Statsrevisorerne til efterretning.

Hun mener, at salget er en kæmpe fejltagelse og vil derfor have sundhedsministeren til at forholde sig til kritikken.

- Det har kostet de danske skatteydere rigtig dyrt – og samtidig kan man lægge til, at vi også har mistet en vigtig kontrol med vaccineberedskabet, fordi vi nu er afhængige af et saudiarabisk selskab, sagde Stine Brix i januar til Ritzau.

Politiske konsekvenser?

Ifølge TV 2s politiske analytiker Peter Lautrup-Larsen udgør sagen næppe nogen risiko for Ellen Trane Nørbys ministerliv.

Hun er tiltrådt, efter salget blev besluttet, men som fungerende sundhedsminister er det alligevel hende, der skal svare på spørgsmål.

- Medmindre hun har gjort noget i sin embedsperiode, så er det ikke en sag, der truer hende på posten. Det her handler om at placere noget kritik og se på, om forudsætningerne for salget har været gode nok. Og her er det interessant, at Sundheds- og Ældreministeriet er uenig i kritikken fra Statsrevisorerne, siger Peter Lautrup-Larsen.

Samrådet finder sted klokken 14.30.